Politikanët amerikanë po bëjnë fushatë intensive dy ditë para zgjedhjeve të Kongresit
Anketat tregojnë se 54 përqind e zgjedhësve do të votojnë për demokratët dhe 38 përqind për republikanët  
Presidenti George Bush po bën fusahtë në 10 shtete para zgjedhjeve të së martës për Kongresin. Ai u ka bërë thirrje republikanëve të përqendrohen në çështjet ekonomike dhe në shifrat e reja që tregojnë se papunësia në vend është në nivelin më të ulët në më shumë se pesë vjet. Zoti Bush thotë se shkurtimet e tij rekord të taksave kanë nxitur rritjen ekonomike. Demokratët në Kongres thonë se do t’i bllokojnë shkurtimet e taksave nëse marrin nën kontroll Dhomën e Përfaqësuesve dhe se humbjet e të ardhurave kanë shkaktuar deficitin e madh buxhetor. Në fjalimin e tij javor në radio, Presidenti Bush tha se demokratët kanë pikpamje të gabuar për ekonominë. Anketat e opinionit tregojnë se demokratët mund të fitojnë mjaft vende për të marrë kontrollin e Dhomës së Përfaqësuesve për herë të parë në 12 vjetët e fundit Anketuesit thonë se arsyeja për këtë është pakënaqësia e votuesve për luftën në Irak. Dy të tretat e amerikanëve nuk e miratojnë mënyrën se si Presidenti Bush e ka trajtuar gjendjen atje. Në fjalimin radiofonik të demokratëve, ligjvënësja nga Pennsylvania, Lois Murphy, tha se partia e saj do të luftojë për një drejtim të ri në Irak. Në një miting të republikanëve në shtetin e Colorados, Presidenti Bush tha se trupat amerikane po e fitojnë luftën dhe se demokratët nuk kanë ndonjë plan për Irakun. Demokratët thonë se ata e kanë një strategji. Udhëheqësi i tyre në Dhomën e Përfaqësuesve thotë se demokratët kërkojnë që Iraku të marrë më shumë përgjegjësi për sigurimin e tij dhe se do të fillojnë kthimin e trupave në Shtetet e Bashkuara këtë vit. Rezultatet e një ankete të opinionit, të publikuara dje nga revista Newsweek, tregojnë se 54 përqind e zgjedhësve do të votojnë për demokratët dhe 38 përqind për republikanët.